થોડા દાયકા પહેલાં ચીન ભારત કરતાં વિકસિત દેશ નહોતો. વાસ્તવિકતા તો એ હતી કે વિકાસના માપદંડ પર ચીન ઘણો પછાત દેશ ગણાતો હતો. આ દેશે અસેમ્બ્લી લાઇન પર પ્રોડક્ટોનું ઉત્પાદન શરૂ કર્યું અને આજે એ વૈશ્વિક બ્રૅન્ડોનું ઉત્પાદન કરી રહ્યો છે. આજે એ વિશ્વમાં ગણનાપાત્ર એવી લિનોવો, હાયર, ચાઇના મોબાઇલ અને અન્ય ઘણી બ્રૅન્ડોનું ઉત્પાદન કરી રહ્યો છે. હકીકતમાં સંશોધનો પર કામ કરવા અને એનાં પરિણામો લણવાના કારણે જ આ શક્ય બની શક્યું છે. આજે વિશ્વની ૧૦ મોટી ફૉચ્યુર્ન ૫૦૦ કંપનીઓ પૈકીની ત્રણ ચીની કંપનીઓ છે. એવી જ રીતે છેલ્લા થોડા દાયકામાં જપાન, દક્ષિણ કોરિયા અને તાઇવાનમાં પણ સંશોધનોનો આવો જ પ્રવાહ જોવા મળ્યો છે. સૌથી મહત્વની વાત તો એ છે કે આ મોટી બ્રૅન્ડો પણ તેમની વિદેશી સહયોગી કંપનીઓ સાથે અસ્તિત્વ ટકાવી રાખવામાં નિ:સહાયતા અનુભવી રહી છે. આજે ભારતની એવી કોઈ ઑટોમોબાઇલ કંપની નથી જે સંપૂર્ણ અર્થમાં ભારતીય સંશોધન કહી શકાય એવાં વાહનોનું ઉત્પાદન કરી શકતી હોય. ખરેખર તો એવી કોઈ જ ભારતીય કંપની નથી જે સાચા અર્થમાં ભારતીય કહી શકાય એવી બ્રૅન્ડનું ઉત્પાદન કરતી હોય.